LidanRubinov/Halacha-QA huggingface dataset:
שאלה: תפילת שליח ציבור שהתפלל יחיד: בבוקר קבוצת מתפללים ללא מנין מתפללים כיחידים, גמרו את תפילת שמונה עשרה והנה מגיע לבית הכנסת מתפלל העשירי המשלים מנין. האם מותר לאחד מתוך התשעה להתפלל מחדש את השמונה עשרה עם קדיש וקדושה או רק לאותו עשירי מותר להתפלל שמונה עם קדיש?
תשובה: רק לאותו עשירי מותר להתפלל ולומר את שלוש הברכות הראשונות בקול ויענו אחריו קדושה, ואח"כ יוכל לומר קדיש. וכן לפני ברכות ק"ש יוכל לומר חצי קדיש וברכו. ועיין בפניני הלכה תפילה יט, ט. לתשובת הרב יעקב אריאל.
שאלה: חוזרים מאוחר בחנוכה: אנחנו מתארחים בשבת ונחזור מאוחר. היכן עדיף להדליק נרות, האם מיד במוצאי שבת או רק מאוחר יותר כאשר נגיע הביתה?
תשובה: אני נהגתי במצב זה להדליק במקום ששבתתי בו בשבת. כי בשעת הדלקת הנר זה מקומי עדיין ורק אחר כך לאחר זמן ההדלקה אני משנה את מקומי וחוזר לביתי. אך יש מקום גם לסברא לאידך גיסא ולדחות את ההדלקה לאחר החזרה לבית, אם מזדרזים לחזור מוקדם.
שאלה: הפרדה בין חלב לעוף: כמה זמן מאכילת חלב עד אכילת עוף?
תשובה: לאחר אכילת חלב יש להדיח ולקנח את הפה (כגון לצחצח שיניים), ואפשר מיד אח"כ לאכול עוף. ומדת חסידות לחכות מחצית השעה אם זה מאכל חלב ולא חלב נוזלי. כמובן שלהיפך (חלב אחרי עוף) צריך לחכות שש שעות. הרב רואי מרגלית.
שאלה: מהי המטרה?: האם אנו מקיימים מצוות מתוך מטרה לעשות רצון ה, או שאנו מקיימים אותן מתוך מטרה להיטיב בעולם (וזה רצון ה )?
תשובה: אם רצון ה' שניטיב עם אחרים הרי זוהי המטרה הראויה. הדבר בולט במיוחד במצוות שבין אדם לחבירו.
שאלה: כהן יולד בבית חולים: אני כהן ואשתי דורשת שאני אהיה איתה בחדר לידה בבית החולים אסף הרופא שאליו נלך. לפי מיטב ידיעתי אין הפרדות עבור כהנים כפי שנדרש. מה עלי לעשות? מצד אחד אני יודע שזה בעייתי שאכנס לבית חולים ומצד שני אין לי ברירה.
תשובה: אם נוכחות הבעל חיונית, יש לה דין של פיקוח נפש והדבר מותר.
שאלה: גניזה מסודרת בבית הדפוס: אני עובד בבית דפוס כרכיה גדולה מאד. תחום העיסוק מקיף את כל שלבי הייצור. אמנם קיימים נהלים לנושא הגניזה, אך החלטנו לחדש אותם. על כן אני מבקש מכבוד הרבנים עצה והדרכה איך לטפל בגניזה ולברר מהבדיוק טעון גניזה? אנחנו מייצרים כל שנה כ-2 מיליון ספרים בכריכה קשה, כ-40 מתוכם ספרי קודש, מאות אלפים חוברות, וכמה מליוני עלונים לשבת (פ"ש) וכדומה.
תשובה: שמותיו הקדושים של ה' בכתיב המלא שלהם טעונים גניזה. פסוקים שלמים אף הם טעונים גניזה. דברי תורה אחרים אינם טעונים גניזה מעיקר הדין אך גם אין לבזותם. אם ניתן לגרוס אותם לשם ייצור מוצרי נייר שישמשו למטרות קדושות כגון כריכות ספרי קודש וכדו' יהיה זה הפתרון הרצוי.
שאלה: מנהגי אבלות בחנוכה: בתאריך כ"ו בכסליו חל יום השלושים לפטירת אימי ע"ה. הייתי מעוניין לדעת האם ישנן הגבלות כלשהן על אבלות בתקופת חג החנוכה?
תשובה: אין הגבלה על מנהגי האבילות (קדיש וכדומה) לבד מעליה לקבר שלפי הספרדים (בן איש חי וילקוט יוסף) יש להקדים או לאחר, והאשכנזים נהגו להקל בכך (גשר החיים). כמו כן אין להספיד ולהתענות בחנוכה. הרב רואי מרגלית.
שאלה: נטילת ידיים לקריאה בתהילים: מדוע צריכים ליטול ידיים בבקר לפני קריאת תהילים? בהרצאה של ערכים קיבלתי ממישהי תהילים והיא הסבירה לי על נטילת ידיים לפני קריאה בתהילים. לטענתה זה בגלל שבלילה הנשמה עוזבת את הגוף ואולי עוברת במקומות טמאים. אז מדוע הגוף הוא שצריך רחצה? הרי הגוף נשאר במיטה ולא עבר בשום מקום טמא?
תשובה: בסימן ד  בשו"ע ובמשנה ברורה שם יש שלש סיבות לנטילת ידיים בבוקר ואף אחת מהם לא משום טומאה: א. במהלך הלילה שורה רוח רעה על הגוף כי הנשמה עוזבת אותו, ובבוקר הרוח הרעה עוזבת את הגוף ונשארת רק בידים. ב. לפי שידיים של אדם עסקניות הן ואי אפשר שלא יגע בבשר המטונף בלילה (רא"ש). ג. לפי שבשחר אחר השינה אנו נעשים כבריה חדשה דכתיב: חדשים לבקרים רבה אמונתך, ולכן תקנו בשחר להתקדש בקדושתו וליטול ידינו מן הכלי ככהן שמקדש ידיו מן הכיור קודם עבודתו. הרב רואי מרגלית. להמשך הדיון בנושא.
שאלה: ממתקי עבודה זרה לילדים: אני גר בארה"ב. יש לגויים כל שנה חג הנקרא Hollowin. ילדי הגויים נוהגים להתחפש וללכת מדלת לדלת עם שקית ולבקש שישליכו לתוכה ממתקים, אמנם המנהג הזה הוא עממי ויצא מהקשר דתי. אם שכנים יהודים מסרבים לתת לילדי הגויים ממתקים הדבר עלול לפתח אצלם שנאה כלפי היהודים, אך מצד שני יש בעיה לתת משום "בחוקותיהם". מה עלינו לעשות?
תשובה: צריך להתחמק ולהמנע מבלי לגרום לכעס או שנאה מצד הילדים.
שאלה: איך לברר כשרות של מפעל?: איך צריך להתנהג בקשר לכשרות מוצר כאשר איני מכיר את צורת ורמת ההשגחה באותו מפעל תחת השגחת רב זה או אחר או תחת רבנות מסויימת? במיוחד כאשר לפעמים יוצאות "שמועות" לגבי אותה רבנות.
תשובה: אני מניח כי כב' אינו מכיר הרבה מפעלים כך שאין לו ברירה אלא להסתמך על כיתוב הכשרות המצויין על גבי המוצר. כעקרון הרבנויות המקומיות אמורות לפעול בהתאם לנהלי הכשרות האחידים של אגף הכשרות הארצי. הואיל ואנו נמצאים כיום במציאות מורכבת, בכל מקרה בו מתעורר חשד לגבי מוצר מסויים (כגון חשש לזיוף או ספק ברמת הכשרות) ניתן לפנות בשלב ראשון למח' הכשרות המקומית בכל עיר. במידה והתשובה אינה מספקת ניתן לפנות אלנו בפקס: 5000278 - 02. להלן מס' נקודות שכדאי לבדוק בהתייחס למוצרים 1. האם חברת היצור של המוצר נמצאת בתחום שיפוט העיר של נותן ההכשר. 2. האם יש למוצר הכשר של גוף פרטי ללא רבנות מקומית (דבר האסור על פי חוק)? 3. האם ציון הכשרות מודבק על גבי מדבקה נפרדת ולא מהווה חלק אינטגרלי מהמוצר? 4. האם המוצר מיובא ללא אישור הרבנות הראשית לישראל (אע"פ שיש חותמת רבנות מקומית)? 5. מחיר של המוצר נמוך באופן מחשיד בייחס לאותו סוג מוצר של חברות אחרות. לעיתים מומלץ להתקשר למפעל עצמו ולבקש לדבר עם המשגיח. מה ההבדל בין כשרות רגילה לכשרות "מהדרין"? לתשובה בנושא כשרות מסעדות. לתשובת הרב שמואל אליהו והדרכת הרב מרדכי אליהו שליט"א.
שאלה: למה לעשות ברית מילה?: בעזרת השם יוולד לנו בן זכר. לאחרונה כמה אנשים ממקום עבודתו של בעלי שוחחו עימו והעמידו אותו על כך שברית המילה, כביכול, הינה מעשה ברברי, לא מוסרי, מיותר ומסוכן לילד. הגענו לויכוחים קשים ומרים עד מאוד. הוא אמר שלא יסכים לעשות ברית מילה לתינוק ואני איני מוכנה לוותר על ברית מילה. הדבר חורה וכואב לי מאוד ואיני יודעת מה לעשות! אני יודעת שלא אוכל לבצע ברית מילה לבני על דעת עצמי, וכי אני צריכה את הסכמתו. בעלי שומר תורה ומצוות, דתי ודי מקפיד. ואיני יודעת מה נכנס לו ומה הכניסו לו לראש. בימים האחרונים הוא נתרכך מעט ואמר שישקול לקיים ברית מילה, אך שהדבר לא יעשה על ידי מוהל אלא על ידי רופא בבית החולים. ובנוסף שלא יהיה כל טקס אלא רק מעשה ניתוחי, בלי ברכות ובלי משפחה נוכחת, כמו כל ניתוח אחר. כל העניין קשה לי ואיני יודעת מה לעשות. מצד אחד, בעלי הסכים להתפשר ולבצע ברית מילה, מצד שני לא יהיה טקס, לא יהיה מוהל. אני חוששת שאם לא אסכים לאפשרות זו, בסוף בני לא יימול כלל. כיצד עלי לנהוג? האם מילה בבית החולים נחשבת למילה? האם מילה ללא טקס נחשבת למילה? האם בני ייחשב ליהודי אם לא יימול?
תשובה: אני מופתע מדברייך. 99  מעם ישראל נימולים - דתייים וחילוניים. יש גם גויים נימולים. את אומרת שבעלך דתי. איני מבין איך הוא יכול לבטל על דעתו מצוה שמי שלא מקיימה כורת את עצמו מעם ישראל. הרי ברית המילה היא המצוה הבסיסית של אדם מישראל. ערל נחשב למעין "גוי". כנראה שעובר עליו משהו עמוק יותר והדבר מחייב טיפול שורש. עליכם לשוחח הרבה שיחות נפש שקטות ורציניות כדי לבר מה קורה לו. בכל אופן בינתיים אין מנוס מפשרה כל שהיא. לפחות שרופא דתי ימול אותו בזמן. הטקס אינו מעכב, אם כי כמובן העדרו הוא פגם. אגב, המשפחה מה אומרת?
שאלה: הדלקת נרות בגן ילדים: התבקשתי לברך על הדלקת נרות חנוכה (לפני החג) בגן של בני. האם לברך עם שם ומלכות, מכוון שזה עניין חינוכי?
תשובה: אין לברך בשם ומלכות כיוון שאין בזה תוצאה ישירה שהילדים ילכו כעת להדליק ובפרט לספרדים שהמצוה נר איש וביתו. ועוד שילדים בגן אינם בגיל חינוך וזה לפני חנוכה. ולכן יברך ויאמר "השם אלוקינו" ובגיל זה די בכך כדי להעניק להם את החויה.
שאלה: משה כתב על מותו?: אם משה כתב את התורה אז איך זה שהתורה מתארת גם את מותו של משה?
תשובה: הגמ' בבבא בתרא מתייחסת לשאלה זו ומביאה מחלוקת תנאים בענין: ר"י אומר שיהושוע כתב את ספרו ושמונה פסוקים האחרונים שבתורה. ור"ש אומר ששמונה פסוקים אלו הקב"ה אומר ומשה כותב בדמע. (הערה: כאן יש לציין את פירושו של הגר"א שפירש "בדמע" לא מלשון בכי אלא מלשון "מדומע"-מעורבב, כלומר: את שמונת הפסוקים הקב"ה אמר למשה בערבוב אותיות כך שלא יכול היה לדעת מה כתוב שם ואחר הקב"ה סידר זאת.) הרב רואי מרגלית.
שאלה: קניית תפילין ללא מיסים: האם יש בקניית תפילין מסופר שלא משלם מע"מ משום מצוה הבאה בעברה?
תשובה: אמנם כל אדם חייב לשלם מע"מ, חובה זו מוטלת על המוכר ואם אינו משלם זו עבירה שלו אין זו עבירה של הקונה ואין בזה גדר של מצוה הבאה בעבירה לגבי הקונה.
שאלה: קריאה בספר תורה פסול?: אני לומד בבית ספר שבו ספרי התורה פסולים, האם מותר לקרוא בהם בשני וחמישי וזאת כאשר אין ספרי תורה אחרים? האם לי בתור "הבעל קורא" מותר לקרוא בו לאחרים?
תשובה: אין לקרוא בספר תורה פסול. יש מתירים בתנאי שהפסול נמצא בחומש אחר, כגון אם הפסול בספר שמות מותר לדעה זו לקרוא בבראשית.
שאלה: לקראת חתונה.: אני ב"ה לקראת חתונה, ואני שומע כל מיני מנהגים או שמועות או כביכול הלכות שהייתי רוצה עליהן בירורים נוספים. 1. האם יש מנהג או מקור לעליה לקברי צדיקים ביום החתונה? 2. האם יש חובה לשבות שבעה ימים אחרי החתונה? תכננו להיות "ביחד" 4-5 ימים בלבד. 3. האם ביום של החתונה, חובה על החתן לטבול במקוה?
תשובה: 1. מן הראוי להרבות בתפילה ביום זה שה' ישלח לכם ברכה והצלחה אהבה ואחוה ויזכה אתכם בילדים בריאים ההולכים בדרך הוריהם. אפשר להתפל בכל מקום, אם אפשר רצוי בכותל. אפשר גם על קברי צדיקים אך אין חובה כזו. 2. כל שבעת ימי המשתה אסורים במלאכה. אלה ימי חג עבורכם. ימים אלו בונים את הזוגיות. שמרו על אוירתם המיוחדת. 3. אין חובה על החתן לטבול אך הטבילה רצויה מאוד. הכלה טובלת מעיקר הדין אך נוסף לכך היא גם מרגישה כאדם חדש. מן הראוי שגם החתן יעבור חוויה דומה.
שאלה: תאריכי האזכרה לנפטר: אשה שנפטרה ב-כ"ג בחשון ונקברה למחרת ב-כ"ד. מתי תאריך השלושים? מתי השנה הראשונה? מתי יום הזכרון בכל שנה?
תשובה: תאריך השלושים הוא ביום הקבורה בחודש שאחרי (ש"ך). יום השנה: רוב הפוסקים כתבו שיום פקודת השנה כל שנה הוא ביום המיתה ולא ביום הקבורה גם בשנה הראשונה וכך פסקו השו"ע והט"ז, והבן איש חי כתב שכן צריך להיות על פי הקבלה, ובשו"ת יגל יעקב כתב שכן מנהג האדמורי"ם לפסוק, וכך ראוי לנהוג אא"כ יש מנהג ידוע במשפחה או בקהילה לעשות ביום הקבורה דווקא. ולכן במקרה דנן כדאי לעשות את יום פקודת השנה וגם העליה לקבר ביום כ"ג חשון. הרב רואי מרגלית.
שאלה: הכל בידי שמים: כאשר אני מוצא חפץ שאיבדתי, חש כאב בשן, מבין מאמר בגמרא, וכו וכו - האם כל אלו בבחינת הכל בידי שמים?
תשובה: כן. אמנם איננו יודעים להבין באופן מדויק את הרמזים האלוקיים שבכל דבר, ועיקר הנהגתנו לפי הדרכות התורה. ומכל מה שקורה לנו אנו צריכים להתחזק בתורה ומצוות ומעשים טובים.
שאלה: מעבר דירה ליישוב: אנחנו זוג צעיר עם ילד, בעלי רוצה מאוד לעבור ליישוב דתי בשומרון. היינו ביישוב והוא מצא חן גם בעיניי משום שמה שחשוב בו זה חיי דת, חינוך הילדים וכד - מקום אידיאלי לחינוך לדעתינו ולחיים בכלל. אבל- אני מפחדת לגור שם!!! זה נשמע אגואיסטי בתקופה שכזו שצריך לפעול למען יישוב א"י אך לצערי ידעתי כבר אבדות של קרובים ואני לא מרגישה שאני יכולה ליצור מצב שבו אני אחליט על סיכון ילדיי ואהיה אחראית במישרין על בטחונם. נכון שצריך אמונה וכד ושה יעזור ושבכל מקום יכול לקרות משהו אך כאן אני משנה המצב ועוברת למקום שהדרך שבה עוברים כל יום היא מסוכנת (זה מול כפר ערבי עויין וכן היה שם כבר פיגוע). אני לא יודעת מה לעשות כי אמנם יש שם יתרונות לנו ולילדים אך אם בעקבות המעבר לא נחיה ח"ו מה יעזרו לנו היתרונות?
תשובה: מי שגר ביש"ע נוכח שאין סכנה ממשית במגורים ביש"ע. יש גם הבדל בין מקום למקום ביש"ע. אך אני לא ממליץ לך לעבור לגור במקום כזה שאת תפחדי לגור בו. זה לא יהיה טוב לך ולא יועיל להתישבות ביש"ע. תנסו לחפס מקום ביש"ע שאת לא תפחדי לגור בו.
שאלה: שימוש חולין בבית הכנסת: אני שליח בקהילה באוסטרליה. האם ניתן להתיר להשתמש בחדר הצמוד לבית הכנסת המשמש בדרך כלל לקידושים, הרצאות חולין וערבי חברה, לצורך התעמלות נשים? הנשים תהינה לבושות במכנסיים ותתעמלנה לצלילי מוזיקה. המגמה היא ליצור חבורת נשים שלא תלך לחדר כושר מעורב ואולי גם לקרב אותן לבית הכנסת.
תשובה: אם אין משתמשים בחדר זה לתפילה ולכתחילה הוא לא יועד לתפילה אלא לעניני חול של הקהילה אין מניעה להשתמש בו להתעמלות בעיקר אם המטרה לקרב אותם לבית הכנסת.
שאלה: נרות חנוכה לילד קטן: האם בן קטן יכול להדליק נר חנוכה (לחינוך כמובן)?
תשובה: לכו"ע מותר להדליק, אך לענין ברכה לספרדים ודאי שלא, שהמצוה נר איש וביתו. ולאשכנזים הגר"מ אליהו אומר שילד אשכנזי בן שש שבע יכול להדליק ולברך, ואילו לגר"ש ישראלי ילד אשכנזי עד גיל 13 נחשב כסמוך על שולחן אביו ולא יברך.
שאלה: נר שעוה בחנוכה: האם זה נכון שהרב קוק העדיף נר שעוה מפני שמן זית בחנוכה?
תשובה: אמנם הרב כתב במצות ראיה שלכאורה נר שאורו צלול עדיף משמן זית. אך למעשה בבית הרב נהגו להדליק בשמן זית ויש להניח שמו"ר הרב צבי יהודה והרב רענן נהגו כפי שהרב עצמו נהג.
שאלה: להחליף לשם יהודי?: אני עליתי בשנת 91 לארץ מרוסיה, הורי נתנו לי שם שאינו יהודי מה עלי לעשות לנכון בבחירת שם יהודי אשר מתאים לי?
תשובה: תבחר לך שם יהודי המוצא חן בעיניך ותבקש במשרד הפנים שישנו את שמך בתעודת הזהות לשם החדש שבחרת. הצלחה בשמך החדש
שאלה: פיסול על פי ההלכה: אני בחוג פיסול ואנחנו לומדים על גוף האדם ומפסלים דמויות. איך ניתן לעשות זאת על פי ההלכה, אני משתדלת לפסל ללא פנים אך ברצוני לפסל גם פנים. האם מותר? איך?
תשובה: מותר לפסל חלק מהפנים כגון פרופיל או סגנון מופשט שאין בו כל חלקי הפנים. בפיסול יתר חלקי הגוף אין בעיה של דמות אדם האסורה אולם יש בעיה אחרת שחלקי הגוף שצריכים להיות מכוסים בלבוש לא יהיו חשופים אלא מכוסים בלבוש כראוי.
שאלה: שאלה מצפונית בנוגע לקמע: קניתי לפני מספר שבועות ספר תהילים קטן למחזיק מפתחות בתוך כיס מתכת קטן וחשוף יחד עם עיגול תכלת נגד עין הרע (מן חרוז שכזה). לאחרונה שמתי לב שאני נכנס לשירותים וכ עם המפתחות בכיס וזה לא נראה לי תקין. בנוסף לכך הבנתי שאין לתלות אמונה בקמעות כלשהם. אני מעוניין להוריד את הספר ואת החרוזים ולשים בארון או לתת מתנה, אך מצפוני גורם לי להרגיש כאילו אני מוותר על הספר ומזלזל בו בזה שאני מוריד אותו. מה נכון ומה לעשות? אבקש לדעת גם מה בדבר ספר תהילים מתחת למזרון המיטה?
תשובה: עדיף שלא לקחת תהלים בכיס לשם סגולה, ואסור להיכנס עימו לשירותים, אלא אם כן הוא מכוסה בשני כיסויים. אבל כאמור, עדיף שלא לקחתו לסגולה, ולכן אפילו אם תכסה אותו בשני כיסויים, אם המטרה היא סגולה, עדיף שלא להניחו בכיס. ואין בזה זלזול בתהלים אלא להפך כבוד. ואם באמת תרצה לכבד את ספר תהלים תתפלל בו. כמו כן אסור לשים ספר תהלים מתחת למזרון המיטה, משום שיש בכך ביזיון לספר הקדוש.
שאלה: לקראת חתונה - המשך: בהמשך לתשובת הרב בנושא עבודה לאחר החתונה רציתי לשאול: אם אי-נוכחות בעבודה במשך כל התקופה היא בעייתית לסדר התקין של העבודה, האם ניתן להקל בזה או שיש איסור מוחלט?
תשובה: בדבר האבד יש להקל בהסכמת בן הזוג.
שאלה: נר חנוכה באיחור רב: בשבת אני מתארח מחוץ לביתי. עד שאגיע הביתה במוצ"ש יעברו שעה או שעתיים. האם אוכל להדליק?
תשובה: הגר"מ אליהו והגר"ש ישראלי התייחסו למקרה כזה וקבעו שאם יחזור לביתו עד השעה תשע בערב, יחכה וידליק בביתו ואם לאו ידליק בצאת השבת בבית מארחיו (מקראי קודש). אחר כל זאת העירני ידידי ר' יצחק גרינבלט שראה בספר מעדני שלמה שהגרש"ז אויערבך בתשובה לשאלה פסק שידליק בבית מארחיו במוצאי שבת ששם קבע מקומו בשבת, ואין הבדל בין מה שמדליק שם בער"ש למוצ"ש. ולכן נראה לי דעביד כמר עביד ודעביד כמר עביד והבוחר יבחר כמי לנהוג. הרב רואי מרגלית.
שאלה: איך מייצרים סוכרזית?: האם יש בעיה של בישולי עכו"ם בסוכרזית? האם היא בכלל מבושלת (לעניין שבת וכד )?
תשובה: בשיחה עם רבנות ראש העין המעניקה הכשר לחברת "ביסקול" - הסוכרזית כבר מבושלת (בישול ישראל) ואין בעיה בשבת.
שאלה: הגבלות על חתונה בחנוכה: 1. האם מותר לעלות לקברי צדיקים ביום החתונה כשהחתונה תהיה בחנוכה? 2. האם ניתן לחתן ולכלה להתענות ביום החתונה כשהיא בחנוכה?
תשובה: 1. קברים כגון מערת המכפלה ומירון שהפכו להיות מקומות תפילה - כן. בתי קברות רגילים - לא. 2. גם חתן וכלה אינם מתענים בחנוכה.
שאלה: האם קיימים היום שדים?: בגמרא במסכת קידושין דף כט: מופיע סיפור "המזיק" (ר יעקב בר אחא שנשלח ע"י ר אביי וכו ). בעקבות הלימוד התעוררו שאלות מסוימות: האם קיימים שדים ביהדות או שזהו משל? האם יש לאדם הזכות להעמיד אדם אחר במצב שבו תתכן סכנה לחייו של הנשלח? אם התשובה שלילית אז מה לגבי ההתיישבות כיום ביש"ע.)?
תשובה: א. יש כוחות רוחניים מזיקים שהם מכונים בגמרא שדים. ב. אביי ידע שר' יעקב בר אחא צדיק גדול שהוא בודאי לא יוזק. כך מסביר המהרש"א. ג. אין ההתישבות ביש"ע בגדר סכנה יותר מנסיעה בכבישים וגם אם היתה סכנה מותר להסתכן כדי לקיים את מצות ישוב הארץ.
שאלה: מאי חנוכה?: מהן הסיבות לחגיגת חג החנוכה?
תשובה: יש שתי סיבות עיקריות שהן אחת: א. נצחון היהדות על היוונות. ב. חנוכת המקדש עם נס פך השמן. שתי הסיבות הן בעצם אחת. בחנוכת המקדש אנו מדגישים את הנצחון התרבותי ולא את הנצחון הצבאי. זה האחרון מוזכר אף הוא, אולם לא כתכלית אלא רק כאמצעי. השמן הטהור שנשאר חתום בחותם הקדושה מבטא את הניצוץ היהודי שלא נטמא למרות שרבים נסחפו אחרי תת- תרבות המערב דאז וניצוץ קטון זה התלקח והפך ללהבה גדולה. כן נזכה לכך גם בזמן הזה.
שאלה: איחור בהדלקת נר חנוכה: אני לומד באוניברסיטה, ובאחד מימי חנוכה הבעל"ט ההרצאה האחרונה מסתיימת ב-18:00. הפסד ההרצאה הזו כרוך במאמץ וזמן לא מבוטלים להשלמת החומר. האם ניתן להישאר עד סוף ההרצאה - ואז אדליק נרות בביתי ב-18:20 בערך או שלכתחילה עלי לוותר על ההרצאה כדי להדליק נרות בזמן?
תשובה: אתה יכול לצאת בהדלקת בני בית אחרים גם אם אינך נמצא בבית בזמן ההדלקה. כמו"כ אתה יכול למנות שליח שידליק עבורך בבית.
שאלה: שימוש בטוסטר אובן - המשך: בהמשך לפסיקת הרב שלא ניתן להכשיר טוסטר אובן, רציתי לשאול מדוע לשיטתו לטוסטר אובן יש גדר של כלי בישול ולא תנור, הרי גוף החימום בשניהם רחוק מהתבשיל עצמו ואינו נוגע בו כלל?
תשובה: ההבדל בגודל. תנור הוא גדול ואין כמעט זיעה העולה מהתבשיל לתקרת התנור, משא"כ בטוסטר אובן שדומה יותר למכסה של סיר מאשר לתנור. הכשרה בשעת הדחק. לתשובת הרב דב ליאור.
שאלה: מותר לשחק בסביבון על כסף? : האם אין במשחק סביבון עם כסף משום איסור הנ"ל?
תשובה: אכן לא רצוי לשחק במשחק סביבון על כסף כי אף על פי שמוחלים זה לזה מראש ואולי אין בזה איסור גמור אך תמיד המפסיד מצטער ולמה לשחק במשחק שגורם צער?
שאלה: עקירת מאחזים וישובים: מה צריך להיות היחס ליוזמות מצד הממשלה לעקור מאחזים יהודיים מאדמת הקודש ביהודה ושומרון?
תשובה: צריך לדעת כי זהו דבר חמור מכל בחינה שהיא. יש בו הפרה בוטה של מצוות יישוב הארץ, ששקולה כנגד כל המצוות. עצם העלאתה של יוזמה כזו בפומבי כבר מעודדת את שונאינו וגורמת לשפיכות דמים. כבר התפרסמה דעתם של גדולי הרבנים שאסור לשום אדם להשתתף באיסור חמור זה.
שאלה: הכנת חיילים לפינוי ח"ו: בזמן האחרון עורכים בצבא סדרות חינוך בנושא פינוי היישובים, וכל חייל נשאל: במידה ותקבל פקודה לפנות יישובים, האם תבצע אותה? והרבה חיילים עונים שלא יבצעו. ואז נציגי חיל חינוך מנסים לשכנע אותם שהם חייבים לבצע את הפקודה, ואף מאיימים ומודיעים להם שהעונש על סירוב פקודה הוא חמור, ונדמה שאף קידומם בצבא ייעצר אם יצהירו שלא יקיימו את הפקודה. האם החיילים חייבים לומר את כל האמת, ולהצהיר שלא יסכימו לפנות יישובים, או שמא מותר להם להסתיר את דעתם?
תשובה: על שאלה כגון זאת ענה הרב הראשי לצה"ל ואח"כ רב ראשי לישראל, הרב גורן זצ"ל כך: על החיילים לשתוק ולא לענות על שאלות אלו, כי אסור להם לשקר ולומר שהם יצייתו לפקודה, שהרי "מדבר שקר תרחק". ולענות שהם יפרו את הפקודה גם כן אינם צריכים, כדי לא לעורר שנאה נגדם. לכן מוטב שישתקו ולא יענו עליה כלל, ויקיימו את מאמר ח : "מלה בסלע שתיקה בשני סלעים". מתחילה רצה הרב גורן להורות שהחיילים חייבים להכריז בפה מלא שיסרבו פקודה, כדי למחות בכל תוקף כנגד מחשבות של פינוי. אולם אחר ששמע כי הדבר עלול לפגוע בחיילים באופן אישי וקידומם עלול להיפגע, אמר שמן הדין אין חובה להודיע שיסרבו, אבל מנגד גם ברור שבשום אופן אסור לחייל לומר שיסכים לעשות איסור תורה ולפנות אנשים או מבנים מיישוב בארץ ישראל.
שאלה: הדלקת נרות בפתח או בחלון?: היכן עדיף להדליק נרות חנוכה, האם מצד שמאל של הפתח למרות שהפתח נמצא במקום מוסתר שהעוברים ושבים ברחוב אינם יכולים לראותו, או שעדיף להדליק את הנרות ליד החלון, במקום שכל העוברים ושבים ברחוב יראו את הנרות?
תשובה: בשני המקומות יוצאים ידי חובה, ואף אם ידליקו את הנרות על השולחן באמצע הבית יוצאים בזה ידי חובה. אלא שהשאלה היכן עדיף להדליק את הנרות. יש בזה דעות שונות. יש אומרים שעדיף להדליק במקום שתקנו חכמים מלכתחילה, היינו בצד שמאל של הפתח מבחוץ, כדי שהמזוזה תהיה מימין והחנוכייה משמאל ויהיה מוקף במצוות. ולכתחילה יניחם בגובה שבין שלושה טפחים לעשרה טפחים (בין 24 ל- 80 ס"מ), שאם היה מניחם למטה מ-24 ס"מ אין הם ניכרים, ואם למעלה מ-80 ס"מ לא ברור אם הדליקום למצווה או כדי להאיר. ויש אומרים שהעיקר הוא לפרסם את הנס, שכל תקנת חכמים להדליק ליד הפתח מבחוץ הוא כדי שכל העוברים ושבים יראו את הנרות, ואם כן במקום שהפתח מוסתר, עדיף להדליק על אדן החלון במקום שיותר אנשים יראו את הנרות. ולמרות שאדן החלון גבוה מ-80 ס"מ, בכל זאת עדיף להדליק עליו, כדי שהעוברים והשבים ברחוב יראו הנרות. למעשה - אם נוהגים במשפחה שכל הבנים מדליקים, טוב שאחד ידליק על אדן החלון ואחד בפתח הבית.
שאלה: מה יעשה מי שגר בקומה גבוהה?: הגר בקומה רביעית מעל לגובה של עשרים אמה, שאמרו חכמים שהמדליק בגובה זה אינו יוצא ידי חובה, היכן עדיף שידליק נרות האם ליד הפתח של הדירה הפונה לחדר המדרגות, או בפתח הבניין, או על אדן החלון של ביתו?
תשובה: ישנה מחלוקת אם המדליק בפתח הבניין המשותף יוצא ידי חובה, אבל המדליק בפתח דירתו בוודאי יוצא ידי חובה (אמנם יש סוברים שאינו נחשב כמי שמדליק בפתח, מפני שהיה צריך להדליק בפתח הבניין). ואע"פ כן נראה שעדיף להדליק על אדן החלון הפונה לרשות הרבים. ואף שמצד הדין המדליק מעל גובה עשרים אמה (9.60 מטר) אינו יוצא ידי חובה, זהו דווקא כאשר הדליק על עמוד באמצע חצרו, אבל אם הוא מדליק בתוך ביתו, כשגובה החנוכייה כמטר וחצי מהרצפה, ודאי יוצא ידי חובתו. וכיוון שאנשים רגילים להסתכל לחלונות הבתים, על ידי שידליק בחלונו יתפרסם הנס יותר. למעשה - אם נוהגים במשפחתם שכל הבנים מדליקים, טוב שאחד ידליק על אדן החלון ואחד בפתח הבית.
שאלה: פירסומי ניסא בעבודה: האם רצוי להדליק נרות חנוכה במקום העבודה במשך היום? האם להדליק? האם יש צורך בשמש בהדלקת יום?
תשובה: אין צורך להדליק נר חנוכה במקום העבודה ביום. וכמובן שאין לברך על הדלקה זו. אמנם, אם יש בזה צד של חינוך לרחוקים אפשר להדליק ואין צורך להדליק שמש.
שאלה: הדלקת נרות בבית הכנסת: מתי מדליקים נרות חנוכה בבית הכנסת? האם צריכים 10 גברים? האם מדליקים? האם מדליקים גם ביום חול או רק ביום שישי?
תשובה: מדליקים בבית הכנסת בין מנחה למעריב ומברכים על ההדלקה בבית הכנסת. גם בערב שבת מדליקים בבית הכנסת ואם הציבור מאחר ידליק לפני שבא הציבור כי אחר כך בבואם יהיה פרסומי ניסא.
שאלה: מהי הרוח הרעה שבגללה נוטלים ידים?: בהמשך לתשובת הרב לגבי נטילת ידיים רציתי לשאול: מהי הרוח הרעה עליה אתה מדבר שבאה אלינו בלילה כשהנשמה עוזבת את הגוף? מדוע לדעתך הרוח נשארת רק בידיים? מדוע נחשב הגוף מטונף כשהנשמה יוצאת ממנו?
תשובה: ידוע שכל מקום שהיה מלא בתוכן ועתה התרוקן נוצר חלל-חסרון (טומאה), ולכן מתים מטמאים שנשמתם עוזבת את הגוף. וכשאדם ישן יש בזה מעין מיתה שנשמתו עוזבת את הגוף, ואז יש מקום לגורמים רוחניים שליליים לתפוס את מקומה. הרוח נשארת רק בידיים כי היא מצליחה להיאחז במקום זה, וזה ע"פ הקבלה קשור למעמדו של אדם הראשון לאחר החטא, ויש לזה הסבר רוחני ואני לא רוצה להיכנס לזה. אגב הנגיעה במקומות המטונפים בגוף נעשית תוך כדי שינה ללא קשר לרוח הרעה שבאה לגוף, וגם אדם שנוגע במכוסות המכוסים שבגוף במשך היום צריך ליטול ידיו בלא ברכה.
שאלה: דיני אבלות בחגים: במידה ונפטר, לא עלינו, קרוב משפחה בערב חג מתי יש לשבת שבעה? האם חג לצורך העניין יחשב רק חג מהתורה, או שגם חג חנוכה למשל יחשב ככזה שיש לנהוג במסגרתו מנהג אבלים?
תשובה: רק חג מהתורה מבטל אבילות. חנוכה אינו מבטל אבילות וצריך לנהוג בו כל מנהגי אבילות.
שאלה: במחשכים הושיבני: שמעתי שהנצי"ב מפרש שאין הכוונה שתורתם פחותה יותר כביכול, אלא אדרבה נותן ע"כ משל לאדם שנמצא בבית מואר ואמרו לו לצאת, הוא לא ישים לב לדברים שהיו בבית וכדו ואדם שמגשש באפילה מתקל בכל חפץ ויודע טוב מאוד היכן כל דבר נמצא. ובמדרש רבה לך לך כתוב עה"פ והנה אימה חשכה גדולה נופלת עליו - חשכה - זו יוון וכו שניסו להשכיח התורה, וכתב הרב יצחק הוטנר זצ"ל שדווקא ע"י השכחה אז מנסים בפלפול לדעת מה ההלכה, וכן מה שאמרו שביום אבלו של משה נשתכחו 3000 הלכות ובא עתניאל בן קנז והחזירן בפלפולו, וכך מסביר שבבבל היה יותר שכחה ונשתכחו הלכות ולכן התלמוד בבלי מנסה יותר לפלפל בהלכות. א"כ מה שדרשו מהפסוק אין זה מוכיח על גריעות תורתן, אלא אדרבה מוכיח על טיבותן ועדיפותן משל ישראל שע"י מיצוי ההלכה ע"י כל אדם שכך מקים ותן חלקנו בתורתך, ובני בבל היו יותר חריפים, וכן אמרו במנחות שאחד מאמוראי א"י אמר על שמועה אחת מבבל "בבלאי טפשאי אמרי שמעתא חשוכא" ואז רבא מתרץ את קושיתו ולכאו נראה שע"כ מן שמיא גרמו שדווקא התלמוד הבבלי זכה לפירסום ולא הירושלמי. א"כ מדוע הרב אמר על דברי הרב סולובייצ יק זצ"ל את הפסוק נ"ל הלא אדרבה זה מוכיח על כמה שהם טובים יותר מבני ישראל.
תשובה: אמת שמבחינת הדקדוק בפרטי הפרטים, יש מעלה לנמצאים בחושך, וכפי שתקנו חכמים לבדוק חמץ בלילה, שאור הנר הקטן יפה לבדיקה. ובדיעבד אחר שחטאנו ולא זכינו לגלות את אור התורה בשלמות בארץ ישראל, ירדנו לגלות, ועסקנו בגילוי הפרטים, עד שלבסוף נחזור לארץ ישראל והתורה תתגלה בכלליה. לכן אף שיש יתרון מסוים לתורת חוץ לארץ, ההוראה הכללית היא כתורת ארץ ישראל, ואף בתלמוד הבבלי מסכימים לכך, שהם הביאו בסנהדרין את המימרא שתורת בבל נחשבת במחשכים. וזו כוונת ח בחגיגה שאין ביטול תורה גדול יותר מהגלות. וכוונתם ביטול תורה באיכות, בחסרון ההבנה הכללית. ובדברי רבי צדוק הכהן מלובלין ומרן הרב קוק נתבארו הדברים באריכות.
שאלה: מותר לשחק בסביבון על כסף? - המשך: בהמשך לשאלתי בנושא מחילה במשחק בסביבון רציתי לשאול האם שייכת מחילה גם במשחק בקוביה כמו סביבון כסף? מניין לרב שהיתה באמת מחילה? השאלה נשאלה בהמשך לשאלה "מותר לשחק בסביבון על כסף? "
תשובה: גם משחק בקוביה אם זה משחק לשם משחק ולא על מנת להרויח אין בזה איסור ברור, עיין ח"מ סי' ל"ד. על כן לא רציתי להכנס לפרטי ההלכה אלא להמליץ להמנע ממשחק על כסף מטעמים שכתבתי.
שאלה: עניית אמן של נשים במניין: אשתי צריכה לברך ברכת הגומל אחר לידתה. האם היא יכולה לומר ברכת הגומל בשיעור של נשים שיש שם יותר ממנין נשים?
תשובה: ברכת הגומל מברכים בפני עשרה גברים. איני מכיר דעה שאומרת שאפשר לברך בפני עשר נשים. לתשובת הרב רואי מרגלית בשם הרב מרדכי אליהו.
שאלה: זלזול תלמיד חכמים: איך צריך להתייחס לתלמיד חכמים שזלזל (או מזלזל) בתלמיד חכמים אחר, או בקבוצה של אנשי תורה ויראת שמים אחרים? (הרי אותו ת"ח הופך להיות אפיקורס, אבל התייחסות אליו כאפיקורס, היא בעצם זלזול בת"ח, וחוזר חלילה).
תשובה: אפיקורס המבזה תלמיד חכם הוא זה שמגמתו לבזות תלמיד חכם, ולא מפני שהוא חושב שאותו תלמיד חכם אינו מייצג את התורה. לכן אם הוא חושב ל"דעתו" שהוא מקנא לשם ה', ורוצה להגן על כבוד התורה ולומדיה, ולכן הוא יוצא במחלוקת וביזוי כנגד תלמידי חכמים אחרים, אין זה אפיקורס. אמנם יש בכך חשש חטאים גדולים ופגמים רבים, וכל קנאות צריכה בדיקה. ואמרו חכמים שנהיה מתלמידי אהרן הכהן אוהב ורודף וידוע שמחלוקת בין תלמידי חכמים היא קשה ומכאיבה מאין דומה לה. והיו מגדולי ישראל, שתלו את תחילת ההתבוללות בגרמניה, בתחילת תקופת הההשכלה, במחלוקת הנוראה של ר' יעקב עמדין כנגד ר' יהונתן אייבשיץ.